อิเล็กฯอมโรคงอมแงม
ยังไม่ถึงจังหวะซื้อหุ้นอิเล็กทรอนิกส์ กำไรไม่โต สินค้าล้นตลาด ความต้องการหด เศรษฐกิจอเมริกาฟื้นไม่จริง โบรกเกอร์แนะนำขาย
12 ม.ค. 2555

ยังไม่ถึงจังหวะซื้อหุ้นอิเล็กทรอนิกส์ กำไรไม่โต สินค้าล้นตลาด ความต้องการหด เศรษฐกิจอเมริกาฟื้นไม่จริง โบรกเกอร์แนะนำขาย
นายสิทธิเดช ประเสริฐรุ่งเรือง ผู้อำนวยการฝ่ายวิเคราะห์หลักทรัพย์ บริษัทหลักทรัพย์ (บล.) กรุงศรีอยุธยา เปิดเผยว่า หุ้นกลุ่มอิเล็กทรอนิกส์ยังไม่น่าสนใจลงทุนในขณะนี้ เนื่องจากในด้านพื้นฐานยังไม่เห็นการฟื้นตัวของรายได้และกำไรที่ชัดเจน หลังถูกกระทบจากภาวะสินค้าล้นตลาดมาตั้งแต่ปี 2551 และกำลังซื้อที่ลดลงจากปัญหาเศรษฐกิจโลกชะลอตัว ดังนั้นจึงยังคงคำแนะนำ “ขาย” สำหรับหุ้นกลุ่มอิเล็กทรอนิกส์
“กลุ่มอิเล็กทรอนิกส์ปีนี้น่าจะเติบโตขึ้นจากปีก่อนประมาณ 10% แต่เป็นเพราะฐานปี 2554 ค่อนข้างต่ำ หลังถูกกระทบรุนแรงจากเหตุสึนามิญี่ปุ่นและน้ำท่วมประเทศไทย แต่หากเทียบกับฐานปกติในปี 2553 จะเห็นว่ากำไรไม่เติบโตขึ้นเลย เช่น บริษัท เดลต้า อีเลคโทรนิคส์ (DELTA) ปี 2553 มีกำไร 4,600 ล้านบาท ปี 2554 คาดมีกำไร 2,700 ล้านบาท และปี 2555 คาดมีกำไร 2,800 ล้านบาท หรือบริษัท ฮานา ไมโครอิเล็คโทรนิคส (HANA) ปี 2553 มีกำไร 2,700 ล้านบาท ปี 2554 คาดมีกำไร 1,740 ล้านบาท และปี 2555 คาดมีกำไร 1,720 ล้านบาท จะเห็นว่ากำไรของทั้งสองบริษัทยังห่างไกลจากฐานเดิม และคงต้องใช้เวลาอีก 3 ปี กว่าจะทำได้เท่ากับในอดีต” นายสิทธิเดช กล่าว
ทั้งนี้ มองว่าความต้องการซื้อสินค้าอิเล็กทรอนิกส์ในปีนี้น่าจะลดลงจากปีที่แล้ว เพราะปัญหายุโรปจะทวีความรุนแรงขึ้น เศรษฐกิจจีนชะลอตัวลง และเศรษฐกิจอเมริกาไม่ฟื้นอย่างที่คาดการณ์ไว้ เพราะหากเข้าไปดูตัวเลขเศรษฐกิจสำคัญของอเมริกา จะพบว่ามีเพียงตัวเลขการจ้างงานเท่านั้นที่เพิ่มขึ้น แต่ตัวเลขหนี้สาธารณะต่อจีดีพี ตัวเลขรายได้ต่อแรงงาน ซึ่งสะท้อนถึงกำลังซื้อของผู้บริโภคกลับทรงตัวถึงลดลง แสดงให้เห็นว่าความต้องการซื้อสินค้าอาจไม่สูงขึ้นอย่างที่หวังไว้ 
“ช่วงนี้อาจจะเห็นการเก็งกำไรหุ้นกลุ่มอิเล็กทรอนิกส์ แต่น่าจะเป็นเพราะราคาที่ลดลงมาก และซื้อเก็งกำไรเศรษฐกิจสหรัฐที่ดีขึ้นจากการทำตัวเลขเพื่อรองรับการเลือกตั้งประธานาธิบดีสหรัฐ แต่ในแง่พื้นฐานยังไม่น่าสนใจ คำสั่งซื้อสินค้าก็ยังไม่เพิ่มขึ้นชัดเจนเหมือนกลุ่มชิ้นส่วนยานยนต์ที่มีออร์เดอร์รออยู่แล้ว” นายสิทธิเดช กล่าว
ด้านแหล่งข่าวจาก บริษัท เอสวีไอ (SVI) เปิดเผยว่า ยังไม่แน่ใจว่าเศรษฐกิจสหรัฐจะฟื้นตัวจริงหรือไม่ และถ้าฟื้นจริง คำสั่งซื้อสินค้าอิเล็กทรอนิกส์จะไหลเข้ามาในประเทศไทยหรือไม่ เพราะต่างชาติยังขาดความเชื่อมั่นจากปัญหาน้ำท่วม
ทั้งนี้ บริษัทตั้งเป้ารายได้ปีนี้โต 8-10% จากปี 2554 ที่คาดว่าจะมีรายได้ประมาณ 287-290 ล้านเหรียญสหรัฐ และคาดว่าอัตรากำไรขั้นต้นจะอยู่ที่ 11% ใกล้เคียงกับช่วงก่อนน้ำท่วม ส่วนค่าเงินบาทที่อ่อนตัวลงส่งผลเสียต่อบริษัท เนื่องจากบริษัทมีเงินกู้ระยะยาวสกุลดอลลาร์ค่อนข้างมาก ทำให้มีภาระหนี้สูงขึ้น